CELEX: 52020PC0468
Language: el
Date: 2020-08-24
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη χορήγηση προσωρινής στήριξης στη Λετονία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.8.2020
            COM(2020) 468 final
            2020/0221(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη χορήγηση προσωρινής στήριξης στη Λετονία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Ο κανονισμός 2020/672 του Συμβουλίου (στο εξής: κανονισμός SURE) καθορίζει το νομικό πλαίσιο για την παροχή χρηματοδοτικής συνδρομής από την Ένωση στα κράτη μέλη που αντιμετωπίζουν σοβαρή οικονομική διαταραχή, οφειλόμενη στην έξαρση της νόσου COVID-19, ή που απειλούνται σοβαρά από την εν λόγω διαταραχή. Η στήριξη στο πλαίσιο του SURE χρησιμεύει για τη χρηματοδότηση, πρωτίστως, συστημάτων μειωμένου ωραρίου εργασίας ή παρόμοιων μέτρων που αποσκοπούν στην προστασία των μισθωτών και των αυτοαπασχολουμένων και, ως εκ τούτου, στη μείωση του ποσοστού ανεργίας και της απώλειας εισοδήματος, καθώς και για τη χρηματοδότηση, επικουρικά, ορισμένων μέτρων που αφορούν την υγεία, ιδίως στον χώρο εργασίας.
            
            
               Στις 7 Αυγούστου 2020, η Λετονία ζήτησε χρηματοδοτική συνδρομή από την Ένωση στο πλαίσιο του κανονισμού SURE. Σύμφωνα με το άρθρο 6 παράγραφος 2 του κανονισμού SURE, η Επιτροπή πραγματοποίησε διαβούλευση με τις λετονικές αρχές για να εξακριβώσει την αιφνίδια και σοβαρή αύξηση των πραγματικών και των προβλεπόμενων δαπανών που οφείλονται στην πανδημία της νόσου COVID-19 και συνδέονται άμεσα με σύστημα αποζημίωσης των ανενεργών εργαζομένων και τις σχετικές του δαπάνες —το επίδομα για διακοπή δραστηριότητας και το επίδομα τέκνων των εργαζομένων—, σύστημα επιδοτήσεων μισθού για την εξαγωγική βιομηχανία, πληρωμές μισθολογικής στήριξης για επαγγελματίες του τομέα της υγείας και εργαζόμενους στον κλάδο του πολιτισμού, καθώς και δαπάνες υγείας για μέσα ατομικής προστασίας και παροχές ασθενείας λόγω της νόσου COVID-19. Συγκεκριμένα, πρόκειται για τα εξής:
            
            
               (1)σύστημα αποζημίωσης για ανενεργούς εργαζόμενους. Με το σύστημα καταβάλλεται αμοιβή σε μισθωτούς εταιρειών του ιδιωτικού τομέα οι οποίοι τέθηκαν σε καθεστώς προσωρινής αργίας. Το σύστημα καλύπτει μεταξύ 50 % και 75 % των μισθών των εργαζομένων, αναλόγως του μεγέθους της επιχείρησης, με ανώτατο όριο τα 700 EUR ανά μισθωτό μηνιαίως. Το σύστημα αποζημίωσης των ανενεργών εργαζομένων συνδέεται με το σχετικό σύστημα παροχής επιδόματος για διακοπή δραστηριότητας και το επίδομα τέκνων των εργαζομένων. Στο πλαίσιο του συστήματος παροχής επιδόματος για διακοπή δραστηριότητας προβλέπεται ελάχιστο επίδομα σε μισθωτούς που τέθηκαν σε καθεστώς προσωρινής αργίας ή σε αυτοαπασχολουμένους οι οποίοι είτε δεν πληρούν τις προϋποθέσεις στήριξης στο πλαίσιο του συστήματος αποζημίωσης των ανενεργών εργαζομένων για λόγους ανεξάρτητους από τον εργαζόμενο είτε λαμβάνουν από αυτό ποσό κάτω των 180 EUR. Το επίδομα εξασφαλίζει τη χορήγηση ελάχιστου επιπέδου στήριξης, προκειμένου όλοι οι μισθωτοί ή αυτοαπασχολούμενοι να λαμβάνουν παροχή τουλάχιστον 180 EUR μηνιαίως. Το σύστημα για την παροχή επιδόματος τέκνων προβλέπει πρόσθετη στήριξη σε μισθωτούς που τέθηκαν σε καθεστώς προσωρινής αργίας και έχουν εξαρτώμενα τέκνα. 
            
            
               (2)σύστημα επιδοτήσεων μισθού για τους κλάδους του τουρισμού και των εξαγωγών, το οποίο αποτελεί συνέχεια του συστήματος για τους ανενεργούς εργαζομένους και απευθύνεται ειδικά στους κλάδους του τουρισμού και των εξαγωγών. Προϋπόθεση του μέτρου είναι να αποδείξει ο δικαιούχος ότι οι πόροι θα χρησιμοποιηθούν για την κάλυψη μισθολογικού κόστους.
            
            
               (3)δύο πληρωμές μισθολογικής στήριξης απευθυνόμενες σε επαγγελματίες του τομέα της υγείας και εργαζομένους στον κλάδο του πολιτισμού. Οι πληρωμές μισθολογικής στήριξης προβλέπουν επιχορηγήσεις στον ιατρικό κλάδο και τον κλάδο του πολιτισμού για τη στήριξη της καταβολής των μισθών ενόσω οι εργαζόμενοι βρίσκονται σε καθεστώς προσωρινής αργίας. Αμφότερα τα συστήματα τελούν υπό την προϋπόθεση ότι οι επιχορηγήσεις χρησιμοποιούνται για την κάλυψη μισθολογικού κόστους. 
            
            
               (4)δαπάνες υγείας για μέσα ατομικής προστασίας και άλλα ιατρικά εφόδια για την διασφάλιση της υγείας και της ασφάλειας των μισθωτών του δημοσίου τομέα, ιδίως των εργαζομένων στον τομέα της υγείας. 
            
            
               (5)παροχές ασθενείας λόγω της νόσου COVID-19, με τις οποίες το κράτος κατέβαλε την ενίσχυση αναρρωτικής άδειας σε άτομα που αναγκάστηκαν να απουσιάσουν από την εργασία τους λόγω υποχρέωσης αυτοαπομόνωσης ή εκούσιας καραντίνας. Κατά κανόνα, μέρος της παροχής ασθενείας θα έπρεπε να καταβληθεί από τον εργοδότη, ωστόσο στο πλαίσιο του συγκεκριμένου συστήματος το κράτος κατέβαλε το σύνολο του κόστους.   
            
            
               Η Λετονία διαβίβασε στην Επιτροπή τις σχετικές πληροφορίες. 
            
            
               Λαμβάνοντας υπόψη τα διαθέσιμα στοιχεία, η Επιτροπή προτείνει στο Συμβούλιο να εκδώσει εκτελεστική απόφαση για τη χορήγηση χρηματοδοτικής συνδρομής στη Λετονία, στο πλαίσιο του κανονισμού SURE, προς στήριξη των ανωτέρω μέτρων.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η παρούσα πρόταση συνάδει πλήρως με τον κανονισμό 2020/672 του Συμβουλίου, βάσει του οποίου υποβάλλεται η πρόταση.
               
               
                  Η παρούσα πρόταση συμπληρώνει μία άλλη πράξη της ενωσιακής νομοθεσίας για την παροχή στήριξης στα κράτη μέλη σε περίπτωση έκτακτης ανάγκης, δηλ. τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΤΑΕΕ) (στο εξής: κανονισμός (ΕΚ) αριθ. 2012/2002). Στις 30 Μαρτίου, εκδόθηκε ο κανονισμός (ΕΕ) 2020/461 του Ευρωπαϊκού Κοινοβουλίου και του Συμβουλίου για την τροποποίηση της εν λόγω πράξης με επέκταση του πεδίου εφαρμογής της, ώστε να καλυφθούν σοβαρές καταστάσεις έκτακτης ανάγκης στον τομέα της δημόσιας υγείας και να καθοριστούν ειδικές ενέργειες που να είναι επιλέξιμες για χρηματοδότηση. 
               
            
            
               •Συνέπεια με άλλες πολιτικές της Ένωσης
            
            
               
                  Η πρόταση εντάσσεται σε δέσμη μέτρων για την αντιμετώπιση της τρέχουσας πανδημίας της νόσου COVID-19, όπως η «Πρωτοβουλία Επενδύσεων για την Αντιμετώπιση του Κορονοϊού», και συμπληρώνει άλλα μέσα που στηρίζουν την απασχόληση, όπως το Ευρωπαϊκό Κοινωνικό Ταμείο και το Ευρωπαϊκό Ταμείο Στρατηγικών Επενδύσεων (ΕΤΣΕ) / το InvestEU. Αξιοποιώντας τις δανειοληπτικές και δανειοδοτικές πράξεις στη συγκεκριμένη περίπτωση της έξαρσης της νόσου COVID-19 για τη στήριξη των κρατών μελών, η παρούσα πρόταση λειτουργεί ως δεύτερη γραμμή άμυνας για να χρηματοδοτηθούν συστήματα μειωμένου ωραρίου εργασίας και παρόμοια μέτρα και να προστατευθούν θέσεις εργασίας και, ως εκ τούτου, μισθωτοί και αυτοαπασχολούμενοι από τον κίνδυνο ανεργίας. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               
                  Η νομική βάση για την παρούσα πράξη είναι ο κανονισμός 2020/672 του Συμβουλίου.  
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η πρόταση αποτελεί συνέχεια σε αίτημα ενός κράτους μέλους και επιδεικνύει ευρωπαϊκή αλληλεγγύη, με την παροχή χρηματοδοτικής συνδρομής από την Ένωση υπό τη μορφή προσωρινών δανείων σε ένα κράτος μέλος που πλήττεται από την έξαρση της νόσου COVID-19. Ως δεύτερη γραμμή άμυνας, αυτή η χρηματοδοτική συνδρομή στηρίζει τις αυξημένες δημόσιες δαπάνες της κυβέρνησης του εν λόγω κράτους μέλους, σε προσωρινή βάση, για τα συστήματα μειωμένου ωραρίου εργασίας και για παρόμοια μέτρα, που θα το βοηθήσουν να προστατεύσει θέσεις εργασίας και, ως εκ τούτου, τους μισθωτούς και τους αυτοαπασχολουμένους έναντι του κινδύνου της ανεργίας και της απώλειας εισοδήματος.
               
               
                  Η εν λόγω στήριξη θα βοηθήσει τον πληθυσμό που πλήττεται, και συμβάλλει στον μετριασμό του άμεσου κοινωνιακού και οικονομικού αντικτύπου της παρούσας κρίσης λόγω της νόσου COVID-19. 
               
            
            
               •Αναλογικότητα
            
            
               
                  Η πρόταση τηρεί την αρχή της αναλογικότητας. Δεν υπερβαίνει τα αναγκαία για την επίτευξη των στόχων που επιδιώκονται με τη νομική πράξη. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Λόγω της επείγουσας ανάγκης να καταρτιστεί η πρόταση ώστε να μπορέσει να εκδοθεί εγκαίρως από το Συμβούλιο, δεν ήταν δυνατόν να διεξαχθεί διαβούλευση με τα ενδιαφερόμενα μέρη.
               
            
            
               •Εκτίμηση επιπτώσεων
            
            
               
                  Λόγω του επείγοντος χαρακτήρα της πρότασης, δεν διενεργήθηκε εκτίμηση επιπτώσεων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η Επιτροπή θα πρέπει να είναι σε θέση να συνάπτει δάνεια στις χρηματοπιστωτικές αγορές με σκοπό να τα χορηγεί στο κράτος μέλος που ζητεί χρηματοδοτική συνδρομή στο πλαίσιο του μέσου SURE. 
               
            
            
               Πέραν της παροχής εγγυήσεων από τα κράτη μέλη, στο πλαίσιο ενσωματώνονται και άλλες διασφαλίσεις με στόχο τη χρηματοπιστωτική σταθερότητα του συστήματος:
            
            
               ·αυστηρή και συντηρητική προσέγγιση όσον αφορά τη δημοσιονομική διαχείριση·
            
            
               ·κατάρτιση του χαρτοφυλακίου δανείων που περιορίζει τον κίνδυνο συγκέντρωσης, την ετήσια έκθεση και την υπερβολική έκθεση σε μεμονωμένα κράτη μέλη, εξασφαλίζοντας παράλληλα τη δυνατότητα παροχής επαρκών πόρων στα κράτη μέλη που έχουν τη μεγαλύτερη ανάγκη· και
            
            
               ·δυνατότητες αναχρηματοδότησης του χρέους.
            
            
               2020/0221 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               σχετικά με τη χορήγηση προσωρινής στήριξης στη Λετονία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19
                  1
               , και ιδίως το άρθρο 6 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 7 Αυγούστου 2020, η Λετονία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της έξαρσης της νόσου COVID-19 και των κοινωνικοοικονομικών της συνεπειών για τους εργαζομένους. 
            
            
               (2)Η έξαρση της νόσου COVID-19 και τα έκτακτα μέτρα που εφάρμοσε η Λετονία για να περιορίσει την έξαρση και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις εαρινές προβλέψεις της Επιτροπής του 2020, η Λετονία αναμενόταν να έχει έλλειμμα γενικής κυβέρνησης και χρέος 7,3 % και 43,1 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Σύμφωνα με τις θερινές ενδιάμεσες προβλέψεις της Επιτροπής του 2020, το ΑΕΠ της Λετονίας προβλέπεται να μειωθεί κατά 7 % το 2020. 
            
            
               (3)Η έξαρση της νόσου COVID-19 έχει ακινητοποιήσει σημαντικό μέρος του εργατικού δυναμικού στη Λετονία. Αυτό οδήγησε σε αιφνίδια και σοβαρή αύξηση των δημόσιων δαπανών της Λετονίας για το σύστημα αποζημίωσης των ανενεργών εργαζομένων και τα σχετικά συστήματα στήριξης – το επίδομα διακοπής δραστηριότητας και το επίδομα τέκνων των εργαζομένων, ένα σύστημα επιδοτήσεων μισθού για την εξαγωγική βιομηχανία, πληρωμές μισθολογικής στήριξης για επαγγελματίες του τομέα της υγείας και εργαζόμενους στον κλάδο του πολιτισμού, καθώς και δαπάνες υγείας για μέσα ατομικής προστασίας και παροχές ασθενείας λόγω της νόσου COVID-19, όπως αναλύεται στις αιτιολογικές σκέψεις 4 έως 7. 
            
            
               (4)Με τον «κανονισμό αριθ. 179 (εκδόθηκε στις 31 Μαρτίου 2020) “κανονιστικές διατάξεις σχετικά με το επίδομα ανενεργού χρόνου για αυτοαπασχολούμενους που πλήττονται από την εξάπλωση της νόσου COVID-19”» και τον «κανονισμό αριθ. 165 (εκδόθηκε στις 26 Μαρτίου 2020), “κανονιστικές διατάξεις σχετικά με εργοδότες που πλήττονται από την κρίση που προκάλεσε η νόσος COVID-19 και είναι επιλέξιμοι για το επίδομα ανενεργού χρόνου και την κατανομή των οφειλών λόγω καθυστέρησης καταβολής φόρων σε δόσεις ή την αναστολή πληρωμής τους για έως και τρία έτη”», όπως αναφέρονται στο αίτημα της Λετονίας της 7ης Αυγούστου 2020, θεσπίστηκε σύστημα αποζημίωσης των ανενεργών εργαζομένων. Με το σύστημα καταβάλλεται αμοιβή σε μισθωτούς εταιρειών του ιδιωτικού τομέα οι οποίοι τέθηκαν σε καθεστώς προσωρινής αργίας. Το σύστημα καλύπτει μεταξύ 50 % και 75 % των μισθών των εργαζομένων, αναλόγως του μεγέθους της επιχείρησης, με ανώτατο όριο τα 700 EUR ανά μισθωτό μηνιαίως. Το σύστημα αποζημίωσης των ανενεργών εργαζομένων συνδέεται με το σχετικό σύστημα παροχής επιδόματος για διακοπή δραστηριότητας και το επίδομα τέκνων των εργαζομένων. Βάσει του «διατάγματος του Υπουργικού Συμβουλίου αριθ. 236 “σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού ‘κονδύλια προοριζόμενα για εθνική κατάσταση έκτακτης ανάγκης’”», όπως αναφέρεται στο αίτημα της Λετονίας της 7ης Αυγούστου 2020, στο πλαίσιο του συστήματος παροχής επιδόματος διακοπής δραστηριότητας προβλέπεται ελάχιστο επίδομα σε μισθωτούς που τέθηκαν σε καθεστώς προσωρινής αργίας ή σε αυτοαπασχολούμενους οι οποίοι είτε δεν πληρούν τις προϋποθέσεις για στήριξη στο πλαίσιο του συστήματος αποζημίωσης των ανενεργών εργαζομένων για λόγους ανεξάρτητους από τον εργαζόμενο είτε λαμβάνουν από αυτό ποσό κάτω των 180 EUR. Το επίδομα εξασφαλίζει τη χορήγηση ελάχιστου επιπέδου στήριξης, προκειμένου όλοι οι μισθωτοί ή αυτοαπασχολούμενοι να λαμβάνουν παροχή τουλάχιστον 180 EUR μηνιαίως. Το σύστημα για την παροχή επιδόματος τέκνων προβλέπει πρόσθετη στήριξη σε μισθωτούς που τέθηκαν σε καθεστώς προσωρινής αργίας και έχουν εξαρτώμενα τέκνα. Αυτό το μέτρο μπορεί να θεωρηθεί παρόμοιο μέτρο με τα συστήματα μειωμένου ωραρίου εργασίας, όπως αναφέρεται στον κανονισμό (ΕΕ) 2020/672, καθώς παρέχει εισοδηματική στήριξη σε μισθωτούς και αυτοαπασχολούμενους, η οποία θα συμβάλει στην κάλυψη του κόστους φροντίδας παιδιών κατά τη διακοπή λειτουργίας των σχολείων και, ως εκ τούτου, θα βοηθήσει τους γονείς να συνεχίσουν να εργάζονται, με αποτέλεσμα να μην τίθεται σε κίνδυνο η εργασιακή σχέση.
            
            
               (5)Με την «ενημερωτική έκθεση σχετικά με τα μέτρα αντιμετώπισης της κρίσης λόγω της νόσου COVID-19 και την οικονομική ανάκαμψη» θεσπίστηκε σύστημα επιδοτήσεων μισθού για τους κλάδους του τουρισμού και των εξαγωγών, το οποίο αποτελεί συνέχεια του συστήματος για τους ανενεργούς εργαζόμενους και απευθύνεται ειδικά στους κλάδους του τουρισμού και των εξαγωγών. Προϋπόθεση του μέτρου είναι να αποδείξει ο δικαιούχος ότι οι πόροι θα χρησιμοποιηθούν για την κάλυψη μισθολογικού κόστους.
            
            
               (6)Οι αρχές θέσπισαν δύο πληρωμές μισθολογικής στήριξης για επαγγελματίες του τομέα της υγείας και εργαζόμενους στον κλάδο του πολιτισμού. Βάσει του «νόμου σχετικά με μέτρα για την αποφυγή και την αναχαίτιση της απειλής για το κράτος και των επιπτώσεών της λόγω της εξάπλωσης της νόσου COVID-19 και του νόμου σχετικά με την αναχαίτιση των συνεπειών της εξάπλωσης της λοίμωξης COVID-19», καθώς και του «διατάγματος αριθ. 303 του Υπουργικού Συμβουλίου “σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού ‘κονδύλια για απρόβλεπτες ανάγκες”», αντίστοιχα, όπως αναφέρονται στο αίτημα της Λετονίας της 7ης Αυγούστου 2020, με τις πληρωμές μισθολογικής στήριξης παρέχονται επιχορηγήσεις στον ιατρικό κλάδο και τον κλάδο του πολιτισμού για τη στήριξη της καταβολής των μισθών ενόσω οι εργαζόμενοι βρίσκονται σε καθεστώς προσωρινής αργίας. Αμφότερα τα συστήματα τελούν υπό την προϋπόθεση ότι οι επιχορηγήσεις χρησιμοποιούνται για την κάλυψη μισθολογικού κόστους. 
            
            
               (7)Τέλος, η Λετονία θέσπισε δύο μέτρα που αφορούν την υγεία. Βάσει των «διαταγμάτων αριθ. 79, 118, και 220 του Υπουργικού Συμβουλίου “σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού ‘κονδύλια προοριζόμενα για καταστάσεις έκτακτης ανάγκης’”», όπως αναφέρεται στο αίτημα της Λετονίας της 7ης Αυγούστου 2020, οι αρχές αύξησαν τις δαπάνες υγείας για μέσα ατομικής προστασίας και άλλα ιατρικά εφόδια ώστε να διασφαλιστεί η υγεία και η ασφάλεια των μισθωτών του δημοσίου τομέα, ιδίως των εργαζομένων στον τομέα της υγείας. Επιπλέον, βάσει του «από 9.6.2020 κανονισμού αριθ. 380 του Υπουργικού Συμβουλίου “κανονιστικές διατάξεις σχετικά με τους πόρους για τη διασφάλιση της αναγκαίας επιδημιολογικής ασφάλειας για φορείς που συμπεριλαμβάνονται στον κατάλογο φορέων και αναγκών προτεραιότητας”», όπως αναφέρεται στο αίτημα της Λετονίας της 7ης Αυγούστου 2020, οι αρχές χορήγησαν παροχές ασθενείας λόγω της νόσου COVID-19, με τις οποίες το κράτος κατέβαλε ενίσχυση αναρρωτικής άδειας σε άτομα που αναγκάστηκαν να απουσιάσουν από την εργασία λόγω υποχρέωσης αυτοαπομόνωσης ή εκούσιας καραντίνας. Κατά κανόνα, μέρος της παροχής ασθενείας θα έπρεπε να καταβληθεί από τον εργοδότη, ωστόσο στο πλαίσιο του συγκεκριμένου συστήματος το κράτος κατέβαλε το σύνολο του κόστους.   
            
            
               (8)Η Λετονία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Λετονία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 212 808 280 EUR από την 1η Φεβρουαρίου 2020, λόγω του αυξημένου ποσού που συνδέεται άμεσα με το σύστημα αποζημίωσης των ανενεργών εργαζομένων και τα σχετικά συστήματα στήριξης, καθώς και με το σύστημα επιδοτήσεων μισθού για την εξαγωγική βιομηχανία, τους επαγγελματίες του τομέα της υγείας και τον κλάδο του πολιτισμού. Πρόκειται για αιφνίδια και σοβαρή αύξηση, δεδομένου ότι τα νέα μέτρα καλύπτουν σημαντικό ποσοστό των επιχειρήσεων και του εργατικού δυναμικού στη Λετονία. Η Λετονία σκοπεύει να καλύψει τη χρηματοδότηση 20 108 280 EUR του ποσού των αυξημένων δαπανών μέσω ίδιας χρηματοδότησης.
            
            
               (9)Η Επιτροπή ζήτησε τη γνώμη της Λετονίας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, καθώς και την εφαρμογή μέτρων σχετικών με την υγεία στο πλαίσιο της έξαρσης της νόσου COVID-19, όπως αναφέρεται στο αίτημα της 7ης Αυγούστου 2020, σύμφωνα με το άρθρο 6 του κανονισμού (ΕΕ) 2020/672. 
            
            
               (10)Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Λετονία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η έξαρση της νόσου COVID-19.
            
            
               (11)Η παρούσα απόφαση δεν προδικάζει την έκβαση διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της ΣΛΕΕ. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της ΣΛΕΕ, τις τυχόν χορηγούμενες κρατικές ενισχύσεις.
            
            
               (12)Η Λετονία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Λετονία έχει εκτελέσει τις εν λόγω δαπάνες.
            
            
               (13)Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Λετονίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               Η Λετονία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672.  
            
            
               Άρθρο 2
            
            
               1.Η Ένωση θέτει στη διάθεση της Λετονίας δάνειο ανώτατου ύψους 192 700 000 EUR. Το δάνειο έχει μέγιστη μέση ληκτότητα 15 ετών.
            
            
               2.Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την έναρξη ισχύος της παρούσας απόφασης. 
            
            
               3.Η Επιτροπή θέτει την ενωσιακή χρηματοδοτική συνδρομή στη διάθεση της Λετονίας σε οκτώ δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων. 
            
            
               4.Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672. 
            
            
               5.Η Λετονία καταβάλλει το κόστος χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση. 
            
            
               6.Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων. 
            
            
               Άρθρο 3 
            
            
               Η Λετονία μπορεί να χρηματοδοτήσει τα ακόλουθα μέτρα:
            
            
               (α)το σύστημα αποζημίωσης ανενεργών εργαζομένων, όπως προβλέπεται στον κανονισμό αριθ. 179 (εκδόθηκε στις 31 Μαρτίου 2020) «κανονιστικές διατάξεις σχετικά με το επίδομα ανενεργού χρόνου για αυτοαπασχολούμενους που πλήττονται από την εξάπλωση της νόσου COVID-19» και τον κανονισμό αριθ. 165 (εκδόθηκε στις 26 Μαρτίου 2020) «κανονιστικές διατάξεις σχετικά με εργοδότες που πλήττονται από την κρίση που προκάλεσε η νόσος COVID-19 και είναι επιλέξιμοι για το επίδομα ανενεργού χρόνου και την κατανομή των οφειλών λόγω καθυστέρησης καταβολής φόρων σε δόσεις ή την αναστολή πληρωμής τους για έως και τρία έτη»·
            
            
               (β)το επίδομα διακοπής δραστηριότητας, όπως προβλέπεται στο διάταγμα αριθ. 236 του Υπουργικού Συμβουλίου «σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού “κονδύλια προοριζόμενα για εθνική κατάσταση έκτακτης ανάγκης”»·
            
            
               (γ)το επίδομα τέκνων των εργαζομένων, όπως προβλέπεται στο διάταγμα αριθ. 178 του Υπουργικού Συμβουλίου «σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού “κονδύλια προοριζόμενα για εθνική κατάσταση έκτακτης ανάγκης”»·
            
            
               (δ)το σύστημα επιδοτήσεων μισθού στους κλάδους του τουρισμού και των εξαγωγών, όπως προβλέπεται στην ενημερωτική έκθεση σχετικά με τα μέτρα αντιμετώπισης της κρίσης λόγω της νόσου Covid-19 και την οικονομική ανάκαμψη· 
            
            
               (ε)πληρωμές μισθολογικής στήριξης για επαγγελματίες στον τομέα της υγείας και για τον κλάδο του πολιτισμού, όπως προβλέπεται στον νόμο σχετικά με μέτρα για την αποφυγή και την αναχαίτιση της απειλής για το κράτος και των επιπτώσεών της λόγω της εξάπλωσης της νόσου COVID-19 και στον νόμο σχετικά με την αναχαίτιση των συνεπειών της εξάπλωσης της λοίμωξης COVID-19, καθώς και στο διάταγμα αριθ. 303 του Υπουργικού Συμβουλίου «σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού “κονδύλια για απρόβλεπτες ανάγκες”», αντίστοιχα·
            
            
               (στ)δαπάνες υγείας για εξοπλισμό ατομικής προστασίας, όπως προβλέπεται στα διατάγματα αριθ. 79, 118, και 220 του Υπουργικού Συμβουλίου «σχετικά με τη διάθεση χρηματοδοτικών πόρων από το Πρόγραμμα Κρατικού Προϋπολογισμού “κονδύλια προοριζόμενα για καταστάσεις έκτακτης ανάγκης”»· 
            
            
               (ζ)παροχές ασθενείας λόγω της νόσου COVID-19, όπως προβλέπεται στον από 9.6.2020 κανονισμό αριθ. 380 του Υπουργικού Συμβουλίου, «κανονιστικές διατάξεις σχετικά με τους πόρους για τη διασφάλιση της αναγκαίας επιδημιολογικής ασφάλειας για φορείς που συμπεριλαμβάνονται στον κατάλογο φορέων και αναγκών προτεραιότητας».
            
            
               Άρθρο 4
            
            
               Η Λετονία ενημερώνει την Επιτροπή έως την [ΗΜΕΡΟΜΗΝΙΑ: 6 μήνες μετά την ημερομηνία δημοσίευσης της παρούσας απόφασης], και εν συνεχεία κάθε 6 μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.
            
         
         
            
               Άρθρο 5
            
            
               Η παρούσα απόφαση απευθύνεται στη Δημοκρατία της Λετονίας.
            
            
               Άρθρο 6
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 20.5.2020, σ. 1.